Sygnia noteer ook op A2X | Netwerk24
Sygnia noteer ook op A2X
Deur Vida Booysen 06 September 2018 17:32
Die batebestuursmaatskappy Sygnia se aandele begin op 13 September ook op die A2X verhandel.
Dit sal die 11de maatskappy wees wat op dié aandelebeurs, een van die nuwe mededingers van die JSE, noteer.
“Sygnia is bekend as ’n innoverende en entrepreneuriese maatskappy en sy vermoë om die status quo uit te daag en sake op ’n kostedoeltreffende wyse te doen, vind aanklank by ons,” sê Kevin Brady, uitvoerende hoof van die A2X, in ’n verklaring.
Sygnia sal sy primêre notering op die JSE behou en sal geen nuwe aandele uitreik wat met sy sekondêre notering op A2X verband hou nie, lui die verklaring.
Op haar beurt sê Magda Wierzycka, uitvoerende hoof van Sygnia, dat die maatskappy ten gunste van mededinging, die omverwerping van bestaande sake en beste praktyk in Suid-Afrika se kapitaalmarkte is.
“Internasionale ondervinding het getoon hoe mededinging ’n doeltreffender bedryf help ontwikkel,” sê Wierzycka.
“Dit is uiteindelik die verbruikers wat hieruit voordeel trek en die algehele groei van die mark word só bevoordeel.”
A2X maak daarop aanspraak dat sy algehele transaksiekoste die helfte minder is as die heersende koste in Suid-Afrika.
Wierzycka het vroeër vanjaar op die JSE se jaarvergadering die JSE gekritiseer vir wat sy “twyfelagtige” noterings genoem het en gesê die instelling doen nie genoeg om beleggers teen verliese te beskerm nie.
Meer oor: Sygnia | Magda Wierzycka | Maatskappye | Notering
Magda Wierzycka: ‘Bly in SA, bly positief’
Nuwe fonds wil swak maatskappye koop
Growthpoint gaan op A2X noteer
Sanlam noteer ook op A2X